**Príloha č. 1 Rámcovej zmluvy - Opis predmetu Zmluvy**

**Časť 7: Mrazená zelenina, mrazené výrobky a ryby**

Špecifikácia predmetu Zmluvy a požiadavky na predmet Zmluvy :

1. Predmetom Zmluvy je nákup a dodávka hlbokozmrazenej zeleniny, mrazených výrobkov a rýb. Ryby musia byť hlbokozmrazené, nie rozmrazené, percentuálny podiel glazúry v tolerancii najviac do 15 %. V prípade dodania rozmrazených rýb alebo percentuálny podiel glazúry bude viac ako 15 %, bude sa táto skutočnosť považovať za hrubé porušenie rámcovej zmluvy.
2. Tovar musí byť dodaný nepoškodený v najvyššej kvalite, prvej akostnej triedy, s vysledovateľnosťou pôvodu v súlade s platnou legislatívnou SR a EÚ.
3. Súčasťou predmetu Zmluvy sú aj súvisiace služby spojené s dopravou na miesto dodania, naložením a vyložením dodávaného Tovaru do skladu na miesto určenia. Obaly, označenie a preprava musia byť v súlade s ustanoveniami zákona č. 152/1995 Z. z. o potravinách v platnom znení, vrátane vykonávacích predpisov k tomuto zákonu a ďalších všeobecne záväzných platných predpisov, noriem a Potravinového kódexu SR. Doprava Tovaru do miesta plnenia Zmluvy musí byť vykonávaná prostredníctvom vozidiel spĺňajúcich hygienické štandardy kladené na vozidlá určené na prepravu potravín a surovín v zmysle Potravinového kódexu SR.
4. Predmet Zmluvy musí spĺňať všetky zákonom stanovené normy pre daný predmet Zmluvy a musí spĺňať všetky požiadavky na zdravotne nezávadný Tovar.
5. Dodaný Tovar musí spĺňať všetky predpisy zodpovedajúce potravinárskemu kódexu. Tovar musí byť označený na obale v súlade s § 9 zákona č. 152/1995 Z.z. v znení neskorších predpisov o potravinách a § 3 Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky.
6. Odkaz technickej špecifikácie na obchodnú značku alebo výrobcu Tovaru je uvádzaný z dôvodu garantovania vlastností a kvalitatívnych parametrov Tovaru. Pripúšťa sa Tovar podľa špecifikácie nahradiť ekvivalentným Tovarom rovnakých alebo lepších vlastností a kvality. Dôkazné bremeno o súlade vlastností s požadovanými parametrami je na strane uchádzača.
7. Dodaný Tovar nesmie obsahovať geneticky modifikované organizmy alebo geneticky modifikované mikroorganizmy podľa § 4 ods. 1 a ods. 2 zákona č. 151/2002 Z. z. o používaní genetických technológií a geneticky modifikovaných organizmov, v znení neskorších predpisov, dodávateľ túto skutočnosť uvedie aj na dodacom liste. Nesplnenie povinností podľa tohto odseku sa považuje za **hrubé porušenie zmluvných podmienok**.
8. Kupujúci bude akceptovať aj dodanie Tovaru vo veľkoobchodných baleniach, v prípade ak spotrebiteľské balenie, bude svojím obalom/veľkosťou spĺňať hmotnosť/objem stanovený Kupujúcim v prílohe č. 2 Zmluvy.
9. V prípade porušenia platných právnych predpisov, týkajúcich sa zabezpečenia bezpečnosti potravín zo strany Dodávateľa a prípadného zistenia tohto porušenia zo strany kontrolného orgánu, preberá Dodávateľ na seba všetky náklady, súvisiace s prípadným sankčným postihom Objednávateľa kontrolným orgánom.
10. Minimálne požiadavky verejného obstarávateľa na Mrazenú zeleninu, mrazené výrobky a ryby:
11. Hlbokozmrazenou potravinou určenou na ľudskú spotrebu (ďalej len „hlbokozmrazená potravina“) je potravina, ktorá bola podrobená vhodnému procesu rýchleho zmrazenia, pri ktorom je v závislosti od typu výrobku čo najrýchlejšie prekonaná zóna maximálnej kryštalizácie a výsledná teplota výrobku je vo všetkých jeho častiach trvalo udržiavaná na úrovni najmenej – 18 °C alebo nižšej. Pri uvádzaní na trh musí byť táto vlastnosť uvedená na označení.
12. Suroviny na výrobu hlbokozmrazenej potraviny musia byť zdravotne neškodné, v požadovanej kvalite a čerstvosti.
13. Príprava a hlboké zmrazenie sa musia realizovať okamžite za použitia vhodného technického zariadenia, aby sa chemické, biochemické a mikrobiologické zmeny obmedzili na minimum.
14. Počas skladovania, uchovávania alebo prepravy hlbokozmrazenej potraviny sa pri zachovaní správnej skladovacej a prepravnej praxe) môže teplota potraviny prechodne zvýšiť najviac na -15 °C.
15. Hlbokozmrazená potravina, ktorá je určená na uvedenie na trh konečnému spotrebiteľovi, musí byť balená do vhodného obalu, ktorý ju chráni pred vysušením, znečistením, mikrobiálnou a inou vonkajšou kontamináciou.
16. Hlbokozmrazená potravina, ktorá je určená na uvedenie na trh konečnému spotrebiteľovi alebo reštaurácii, nemocnici, závodnej jedálni alebo inému zariadeniu spoločného stravovania, musí mať:

* názov doplnený slovom „hlbokozmrazený“ v príslušnom gramatickom tvare,
* okrem dátumu minimálnej trvanlivosti uvedenú aj lehotu, počas ktorej môže konečný spotrebiteľ uchovávať túto potravinu, a teplotu uchovávania alebo druh zariadenia, v akom sa musí uchovávať,
* uvedené upozornenie, že po rozmrazení sa potravina nemá znovu zmrazovať,
* uvedený údaj identifikujúci výrobnú dávku.

Nesplnenie povinností podľa tohto bodu sa považuje za **hrubé porušenie zmluvných podmienok**.

1. Dodaný Tovar, v prípade ak ide o ryby, musí mať doklad o vykonanej skúške na obsah ťažkých kovov. Dodávateľ túto skutočnosť uvedie aj na dodacom liste. Nesplnenie povinností podľa tohto odseku sa považuje za **hrubé porušenie zmluvných podmienok**.

Tovar musí mať **pred sebou minimálne tri štvrtiny záručnej doby**. Tovar musí byť dodávaný v 1. akostnej triede, s dokladmi zodpovedajúcimi platným právnym predpisom, veterinárnym a hygienickým normám, Tovar musí spĺňať požiadavky zákona 152/1995 Z.z. v znení neskorších predpisov. Musí byť prepravovaný v hygienicky nezávadných obaloch. V prípade, že dodávané Tovary budú balené v obale, musia byť označené v štátnom jazyku s min. údajmi (názov výrobku, krajinu pôvodu, výrobcu, hmotnosť výrobku, dátum spotreby, spôsob skladovania, zoznam zložiek vo výrobku) v súlade s Nariadením EP a Rady EÚ č.1169/2011, Vyhláškou MPRV SR č. 243/2015 Z.z. a Zákonom č. 152/1995 Z. z. o potravinách. Porušenie tejto povinnosti sa považuje za **hrubé porušenie** zmluvných podmienok. Kupujúci pri realizácii dodávok Tovaru predávajúcim, bude vykonávať kontrolu preberaného Tovaru z dôvodu overenia, či dodaný Tovar má požadovanú kvalitu a spĺňa požadované parametre napr. overením aký čas zostáva do dátumu spotreby resp. dátumu minimálnej trvanlivosti.

1. Parametre Tovaru v opise predmetu Zmluvy vychádzajú z Materiálno-spotrebných noriem a receptúr pre školské stravovanie (ďalej len „MSN“) vydaných Ministerstvom školstva, vedy, výskumu a športu Slovenskej republiky. V prípade ak pri opise jednotlivej položky Tovaru, alebo v rámci tohto opisu predmetu Zmluvy nie je uvedená špecifikácia, alebo ak štandardy na Tovar v rámci MSN sú prísnejšie ako v opise jednotlivých zložiek Tovaru, alebo v tomto opise predmetu Zmluvy, platia minimálne štandardy kladené na Tovar v rámci MSN.
2. Predpokladané množstvá a špecifikácia jednotlivých zložiek Tovaru sú špecifikované v Prílohe č. 2 Rámcovej zmluvy.